
Parandalimi i ngacmimit bazohet në përparimin e mirëqenies dhe paqes në punë si dhe në stërvitjen e shkathtësive emocionale dhe të bashkëveprimit.

Shkollat duhet të kenë plan për parandalimin e ngacmimit dhe për veprim në raste të ngacmimit si dhe për trajtimin e pastajmë të rastit. Plani dhe udhëzimet e veprimit duhet të jenë në faqet e internetit të shkollës e edhe prindërit duhet të kenë qasje në to për t’i lexuar si dhe për të marrë informacione për format e mbështetjes jashtëshkollore. Gjërat sqarohen më së miri me veprim të shpejtë dhe duke ndërhyrë në raste. 

Në shkolla do të realizohet në mënyrë të planifikuar programi i shkathtësive emocionale dhe të bashkëveprimit. Për planifikimin dhe realizimin e programit përgjegjëse është grupi i përkujdesjes së nxënësve nëpër shkolla si dhe mësuesit/instruktorët kujdestarë të klasave dhe instruktorët e veprimtarisë së nxënësve kumbarë dhe mbështetës. Gjithashtu edhe mësuesit tjerë dhe personeli tjetër si dhe për shembull nxënësit mbështetës marrin pjesë në atë veprimtari sipas marrëveshjes.

Ndaj ngacmimit kemi zero-tolerancë, e cila u përket edhe fëmijëve por edhe të rriturve. Plani i parandalimit të ngacmimit, realizimi i tij si dhe ndërhyrja në raste të ngacmimit do të përcillen nga ana e grupit të përkujdesjes së nxënësve të secilës shkollë si dhe nga drejtoria e arsimit. Vlerësimi i planit bëhet për çdo vit në grupin zhvillues të arsimit fillor dhe në rast nevoje bëhen ndryshimet e duhura. 


Ngacmimi 

● Të kesh mendim të ndryshëm dhe të grindesh janë gjëra që bëjnë pjesë në bashkëveprimin midis njerëzish dhe ndodhin në situata kur nuk pajtohemi me ndonjë gjë ose dëshirojmë gjëra tjera. 
● Nëpërmjet grindjeve dhe mendimeve të ndryshme mund të mësohemi të shtjellojmë emocione të ndryshme dhe të pajtohemi për grindjet. 
● Grindjet dhe mospajtimet zakonisht tejkalohen shpejt, mirëpo ato megjithatë mund të lëndojnë tjetrin dhe atëherë çështja duhet të sqarohet dhe të vijë deri te pajtimi. 
● Sjellja e papërshtatshme, arrogante, indiferente dhe e keqe nuk është ngacmim, por ajo e pakëson kënaqësinë e të tjerëve e largon nga shkolla harenë e punës e shpeshherë edhe qetësinë e punës. Edhe kjo dëmton miqësinë, frymën e përbashkët dhe shoqërimin ndërmjet njerëzish dhe për këtë arsye është e gabueshme. 
● Ngacmim është ajo që, i njëjti nxënës të bie vazhdimisht dhe me hir si objekt i ngacmimit nga një ose më shumë persona tjerë. 
● Ngacmime mund të ndodhin në mes nxënësish por edhe të rriturit që punojnë në shkollë mund të jenë në pozitën e ngacmuesit ose në atë të të ngacmuarit. 

● Ngacmim i heshtur është për shembull izolimi nga grupi, të folurit pas shpine, zgurdullimi, bërja e grimasave të ndryshme, kthyerja e shpinës, heshtja dhe psherëtima.    



● Ngacmim me fjalë është për shembull thirrja me emra të ndryshëm, thashethemet, tallja, përqeshja, pëshpëritja dhe kërcënimi. 
● Ngacmim fizik është për shembull shtyrja, marrja dhe fshehja e gjësendeve, shkulja e rrobave dhe goditja. 
● Ngacmim nëpërmjet telefonit mobil dhe internetit është për shembull shpërndarja e thashethemeve, përbaltja, komentet e poshtra dhe arrogante, fyerja, kanosja dhe kërcënimi, irritimi, turpërimi dhe poshtërimi, mesazhet seksuale të pakëndshme dhe intriguese, shantazhimi, trazimi dhe pengimi, imitimi përqeshës dhe përcjellja, nxitja e përleshjes verbale, shpërndarja e informacioneve private ose mashtrimi i tjetrit për të shpërndarë informacione private, izolimi dhe përjashtimi nga grupi ose futja në grup pa leje. 

Metodat e veprimit në veprimtarinë parandaluese 

Nxënësit i udhëzojmë për ndjenjën e përgjegjësisë dhe për sjellje të mirë në situatat e përditshmërisë. Në ndjenjën e përgjegjësisë bëjnë pjesë respektimi i tjerëve, kujdesi ndaj ambientit, mbrojtja e më të dobëtëve si dhe ndihmimi i tjerëve. Duke zhvilluar një frymë të mirë në klasë përpiqemi të ndikojmë në krijimin e frymës së mirë në tërë shkollën. Gjatë mësimit theksojmë aprovimin e dallimeve. Edhe në udhëtimet e shkollës nxënësit i udhëzojmë për sjellje të mirë. 

● Në bashkësitë shkollore akordojmë rregullat e shkruara të përbashkëta: rregullat e rendit dhe marrëveshjet e veçanta për metodat e veprimit. Rregullat dhe metodat e shkruara të veprimit janë pjesë e planit të sigurisë. 
● Në shkollë realizohet programi i rregullt i shkathtësive emocionale dhe të bashkëveprimit. 
● E tërë shkolla është e njoftuar dhe e përkushtuar për veprimin parandalues të ngacmimit dhe me metodat e veprimit për ndërhyrje në raste të ngacmimit. Në shkollë përpiqemi për bashkëveprim të hapur dhe të krijojmë kulturë pune tolerante. Të gjithëve ua bëjmë me dije se ngacmimi nuk është i pranueshëm. 
● Viti shkollor ngërthen edhe orë mësimi të udhëhequra nga kujdestari/instruktori i klasës, takime mëngjesore, ngjarje dhe ditë aktivitetesh lidhur me temën në fjalë. 
● Në shkollë mbështesim veprimtarinë e nxënësit-kumbarë dhe nxënësit mbështetës si dhe veprimtarinë e pajtimit. Veprimtaria si nxënës mbështetës do të duhej të ishte si lëndë mësimore zgjedhore. 
● Prindërit i njoftojmë me metodat e veprimit dhe udhëzimet e shkollës në mbledhjet me prindër si dhe në faqet e internetit të shkollës. 
● Në shkollë organizojmë mbikëqyrje efikase gjatë pushimeve në mes orësh mësimore dhe duke zhvilluar kulturën e sigurisë evitojmë situata të volitshme për ngacmim. 
● Organizojmë rregullisht anketa nxënësve lidhur me atmosferën në shkollë/klasë. Grupi i bashkësisë së përkujdesjes së nxënësit merret me aranzhimet dhe i jep udhëzimet për përshkimin e anketës. 
● Me nxënësit rregullisht përshkojmë gjëra përkitazi me parandalimin e ngacmimit si dhe metodat për ndërhyrje në raste të ngacmimit. 
● Parandalojmë ngacmimin, për shembull me anë të aranzhimeve fleksibile grupore dhe ndarjeve në grupe dhe me punë në çifte si dhe duke shtjelluar çështjen në lëndët mësimore. 

Si ta vërejmë ngacmimin dhe të ndërhyjmë në të 

A. I inkurajojmë nxënësit për të treguar për rastet e ngacmimit.
B. Secili punëtor i shkollës ndërhyn menjëherë në rast të ngacmimit. 
C. Rastet e ngacmimit i shtjellojmë menjëherë dhe për këtë i njoftojmë edhe në shtëpi. 
D. Nëpër shkolla hartojmë rregullisht shfaqjen e ngacmimit, për shembull me anë të anketave. 
Si të veprohet në situata të ngacmimit 

Nxënësi 
● Në rast ngacmimi ji i vendosur dhe thuaj qartë se çka nuk të pëlqen: “Më lerë të qetë, sepse nuk më pëlqen që ti ...” 
● Largohu prej ngacmuesit.
● Nëse vëren ngacmim, tregoji të rriturit. Trego nëse je ti i ngacmuari ose ngacmuesi ose nëse e sheh që shoku/shoqja po ngacmohet.  
● Ji shok i/e të ngacmuarit, mos e lërë vetëm.
● Inkurajo të ngacmuarin që t’i tregojë ndonjë të rrituri për ngacmimin, mund edhe ti vet të ofrosh gatishmërinë tënde për të treguar për të. 
● Nëse je i ngacmuar, përpiqu të gjesh ndonjë shok. Në afërsi mund të kesh edhe njerëz tjerë të rëndësishëm, mbështetje dhe prania e të cilëve është e vlefshme. Bashkë jeni më të fortë. 

Prindërit/kujdestarët e nxënësit 
	● Nëse dyshon që fëmija yt është ngacmuar, përkrahe atë që të tregojë për atë çështje. 
● Përpiqu të sqarosh se a është ngacmimi i qëllimshëm dhe i përsëritshëm. Merre seriozisht përvojën e fëmijës dhe ngushëlloje atë.  
● Kontakto me shkollën çdo herë nëse dyshon për ngacmim. Kontakto me shkollën edhe në rast se fëmija yt e kundërshton atë. 
● Sqarimi i ngacmimit të ndodhur në shkollë çdo herë fillohet të bëhet në shkollë.
●Nëse fëmija yt është pala ngacmuese, bëja të qartë se ti nuk aprovon kurrfarë ngacmimi. Tregoji mësuesit për atë çështje. 
● Inkurajo fëmijën për të menduar së bashku me ty, se çka mund të bëjë ai për të parandaluar ngacmimin. 
● Përforco pikëpamjen pozitive të fëmijës për veten e tij. 

Modeli për veprim në raste ngacmimi 

1 Konstatimi dhe ndërhyrja 
	● si bazë është vrojtimi/dyshimi ose brenga e nxënësit/kujdestarit 
● si iniciues i veprimit mund të jetë kushdo nga të rriturit e shkollës 

2 Sqarimi 
● Merremi vesh për sqarimin e çështjes dhe për të rriturit që përgjigjen për masat që do të ndërmerren.
● Qëllim i sqarimit është qetësimi qartësimi i situatës.
● Sqarojmë se çka ka ndodhur dhe kush janë pjesëmarrës:
	- Bisedimi me të ngacmuarin
	- Bisedimi me ngacmuesin
- Nëse situata lejon, nxënësve u jepet mundësia për të parashtruar modele për zgjidhjen e çështjes.  
	● I njoftojmë për situatën prindërit/kujdestarët e palëve të çështjes.
	● Në rast nevoje njoftojmë tërë klasën për atë situatë (pa emra).
● Në rast nevoje i ftojmë në shkollë prindërit/kujdestarët e të ngacmuarit dhe ngacmuesit për t’u takuar.
● Në rast nevoje i ftojmë në mbledhje prindërit e të gjithë klasës. 

3 Masat 

● Vepruesit: mësuesit, personeli tjetër, prindërit/kujdestarët e nxënësve, mësuesi i posaçëm, drejtori, pedagogu, nëpunësi social, infermierja, mjeku (qendra shëndetësore), psikologu, policia
● Veprimet: 
	- kërkim-falja, 
	- lajmërimi në shtëpi çdo herë,
	- bisedimi, 
	- pajtimi,
- ndëshkimet disiplinuese (qëndrimi në orën pas mësimit, vërejtje shkrimore dhe përjashtimi i përkohshëm),
- kompensimet (kërkohet miratimi i prindërve çdo herë)
- mendojmë bashkërisht për mbështetjen dhe kujdesin e pastajmë të të ngacmuarit

4 Përcjellja 

● Masat në vazhdim planifikohen sipas rastit.
● Lidhur me përcjelljen bëhet plani, i cili shkruhet në “wilma”. (kujdestari i klasës / instruktori i klasës).

Shtjellimi i ngacmimit në shkollë, masat e pasuara nga kjo si dhe përcjellja, të gjitha shënohen në “wilma” çdo herë. 


Këshillë prindërve/kujdestarëve nëse fëmija ose i riu tregon për ngacmim në internet 
● Përkrahe atë, mos e akuzo për përdorim të internetit por falënderoje që ai të tregoi ty për atë çështje.
● Në mesazhet ngacmuese zakonisht nuk ia vlen që të përgjigjesh.
● Tregoji se si mund të paracaktohet privatësia në mediat sociale. Njoftohu së pari me shërbimet e ndryshme që i përdorin të rinjtë dhe fëmijët dhe me atë se në çfarë mënyrë përdoruesi mund të ndikojë në parametrat e privatësisë. Në shumicën e shërbimeve mund të kufizohet për shembull që fotografitë dhe mesazhet të mos duken te disa grupe të caktuara. 
● Me qëllim të masave të mëtejme, është mirë që mesazhi të deponohet me “screen shot”. 
● Bashkë me fëmijën ose me të riun mendoni se si mund të shmangen situatat e ngjashme në të ardhmen. 
● Nëse ngacmuesi dhe i ngacmuari e njohin njëri-tjetrin, është mirë të kihet parasysh se zakonisht ekziston edhe dikush nga të rriturit që i njeh ata dy (instruktori i klubit, mësuesi, trajneri etj.).
● Nëse ngacmuesi i internetit është nga e njëjta shkollë, është mirë që të kontaktoni me shkollën. 
● Nëse veprimtaria është në kundërshtim me rregullat e atij shërbimi, kontakto me mirëmbajtësin e shërbimit. 
● Nëse veprimtaria është e paligjshme, kontakto me policinë. 

Materiali shtesë: 
VASTUUNPORTAAT 
Mënyrë përparuese e zhvillimit të ndjenjës së përgjegjësisë për të ndërhyrë në padrejtësitë e bëra nga ana e fëmijëve dhe të rinjve.   
